b'\n_START_ARTICLE_\nTetris\n_START_SECTION_\nPelaaminen\n_START_PARAGRAPH_\nTetriksess\xc3\xa4 on tarkoitus ker\xc3\xa4t\xc3\xa4 pisteit\xc3\xa4 pudottelemalla nelj\xc3\xa4st\xc3\xa4 laatikosta koostuvia palikoita (tetrominoja, joita on seitsem\xc3\xa4n erilaista) ja koota niist\xc3\xa4 vaakasuoria rivej\xc3\xa4. Kun rivin saa kokonaiseksi, se poistetaan ja ylemp\xc3\xa4n\xc3\xa4 olevat rivit putoavat yhden alemmaksi. T\xc3\xa4ytt\xc3\xa4m\xc3\xa4ll\xc3\xa4 kaksi tai kolme rivi\xc3\xa4 kerralla saa enemm\xc3\xa4n pisteit\xc3\xa4. T\xc3\xa4m\xc3\xa4 toimenpide nelj\xc3\xa4lle riville samanaikaisesti on nimelt\xc3\xa4\xc3\xa4n tetris.\n_START_SECTION_\nHistoria\n_START_PARAGRAPH_\nTetris-pelist\xc3\xa4 on tehty k\xc3\xa4\xc3\xa4nn\xc3\xb6s l\xc3\xa4hes kaikille kotitietokoneille ja pelikonsoleille, aluksi Elektronika 60:lle (neuvostoliittolainen PDP-11-klooni), sitten IBM PC:lle. Peli tuli l\xc3\xa4nness\xc3\xa4 tunnetuksi vuosina 1986 ja 1987, jolloin siit\xc3\xa4 julkaistiin versiot monille kotitietokoneille. Samoihin aikoihin se ilmestyi my\xc3\xb6s kolikkopelin\xc3\xa4, jossa ruutu oli jaettu kahtia siten, ett\xc3\xa4 kaksi pelaajaa pystyi kilpailemaan kesken\xc3\xa4\xc3\xa4n samanaikaisesti. Spectrum Holobyten julkaisemassa versiossa PC:lle ja Amigalle oli hienot ven\xc3\xa4l\xc3\xa4isi\xc3\xa4 maisemia sis\xc3\xa4lt\xc3\xa4neet taustakuvat ja ven\xc3\xa4l\xc3\xa4isist\xc3\xa4 kansans\xc3\xa4velmist\xc3\xa4 muodostetut musiikit, kun taas esimerkiksi Mirrorsoftin versiot Amigalle ja Atari ST:lle olivat nopeasti tehtyj\xc3\xa4. _NEWLINE_Tietokoneversioita myytiin jo niiden ilmestyess\xc3\xa4 halpapelein\xc3\xa4 pelin yksinkertaisen luonteen vuoksi. Useimpia versioita ei myyty t\xc3\xa4yshintaisina pelein\xc3\xa4, ja Tetriksest\xc3\xa4 ilmestyi tietokoneille muutenkin lukuisia harrastelijoiden tekemi\xc3\xa4 ilmaisia versioita. Nintendon Game Boyn versio vuodelta 1989 on levinnein Tetriksen versio, koska peli\xc3\xa4 jaettiin Game Boyn mukana. Pa\xc5\xbeitnov itse ei saanut pelist\xc3\xa4 tekij\xc3\xa4npalkkioita ennen vuotta 1996, jolloin h\xc3\xa4nest\xc3\xa4 tuli Yhdysvaltain kansalainen.\n_START_SECTION_\nVastaanotto\n_START_PARAGRAPH_\nSuomessa pelin arvosteli Niko Nirvi huhtikuun 1988 MikroBitiss\xc3\xa4. Peli sai t\xc3\xa4ydet viisi t\xc3\xa4hte\xc3\xa4, ja arvostelija totesi: \xe2\x80\x9dhyvin on veli ven\xc3\xa4l\xc3\xa4inen pelin tehnyt\xe2\x80\x9d._NEWLINE_Peli on listattu Stanfordin yliopiston kymmenen kaikkien aikojen t\xc3\xa4rkeimm\xc3\xa4n videopelien listalle vuonna 2007.\n_START_SECTION_\nMusiikki\n_START_PARAGRAPH_\nGame Boyn mukana jaellun suositun Tetriksen version musiikkikappaleista tunnetuin on Korobeiniki (ven. \xd0\x9a\xd0\xbe\xd1\x80\xd0\xbe\xd0\xb1\xd0\xb5\xd0\xb9\xd0\xbd\xd0\xb8\xd0\xba\xd0\xb8), joka ei sis\xc3\xa4ltynyt laisinkaan Pa\xc5\xbeitnovin alkuper\xc3\xa4iseen peliin. Se on alun perin ven\xc3\xa4l\xc3\xa4inen kansanlaulu, mutta monissa l\xc3\xa4nsimaissa se tunnetaan ensisijaisesti Tetris-melodiana. Suomessa laulu on levytetty useasti lastenlauluna nimell\xc3\xa4 "Kulkukauppias" Saukin sanoittamana.  Korobeiniki kertoo matkustajasta, joka kiertelee kaupustelemassa rihkamaa kyl\xc3\xa4st\xc3\xa4 toiseen. Korobeinikin sovitti Game Boy -versioon Hirokazu Tanaka. Nyky\xc3\xa4\xc3\xa4n Tetris Holdingilla on yksinoikeus Korobeinikin k\xc3\xa4ytt\xc3\xb6\xc3\xb6n videopeliteollisuudessa.'